เศรษฐกิจอาเซียนยังฉลุย
ที่ประชุม รมว.คลัง และผู้ว่าการธนาคารกลางอาเซียนบวก 3 มั่นใจอาเซียนขับเคลื่อนเศรษฐกิจโลก จับตาค่าเงินผันผวน
6 พ.ค. 2559

ที่ประชุม รมว.คลัง และผู้ว่าการธนาคารกลางอาเซียนบวก 3 มั่นใจอาเซียนขับเคลื่อนเศรษฐกิจโลก จับตาค่าเงินผันผวน 
นายอภิศักดิ์ ตันติวรวงศ์ รมว.คลัง ในฐานะหัวหน้าคณะผู้แทนไทยในการประชุม รมว.คลัง และผู้ว่าการธนาคารกลางอาเซียนบวก 3 ที่นครแฟรงก์เฟิร์ตสหพันธ์สาธารณรัฐเยอรมนี เปิดเผยผลการประชุมว่า ที่ประชุมได้หารือเรื่องภาวะเศรษฐกิจโลกและสถานการณ์เศรษฐกิจในภูมิภาคว่า เศรษฐกิจของภูมิภาคอาเซียนบวก 3 ยังคงขยายตัวได้ดีอย่างต่อเนื่องและเป็นแรงขับเคลื่อนสำคัญของเศรษฐกิจโลกต่อไป สำหรับเศรษฐกิจโลกยังคงขยายตัวได้ แต่ยังต้องเผชิญความเสี่ยงจากความผันผวนทางการเงิน ราคาสินค้าโภคภัณฑ์ที่ลดลง และเงินเฟ้อที่อยู่ในระดับต่ำ
ด้านกองทุนการเงินระหว่างประเทศ ธนาคารพัฒนาเอเชีย หรือเอดีบี และสำนักงานวิจัยเศรษฐกิจมหภาคของภูมิภาคอาเซียนบวก 3 มีข้อเสนอแนะในทิศทางเดียวกันคือ ประเทศสมาชิกอาเซียนบวก 3 ควรเร่งปฏิรูปโครงสร้างทางเศรษฐกิจเพื่อเพิ่มศักยภาพในการเติบโต และดำเนินนโยบายเพื่อรองรับความผันผวนทางเศรษฐกิจที่อาจเกิดขึ้น
ขณะเดียวกันได้เพิ่มประสิทธิภาพกลไกการให้ความช่วยเหลือทางการเงินภายใต้มาตรการริเริ่มเชียงใหม่ไปสู่การเป็นพหุภาคี เพื่อเป็นกลไกป้องกันและบรรเทาผลกระทบจากวิกฤตเศรษฐกิจการเงินระหว่างกันของภูมิภาคอาเซียนบวก 3 ที่มีขนาดวงเงินรวม 240 พันล้านเหรียญสหรัฐ ให้สามารถดำเนินการได้ทันที หากมีสมาชิกขอรับความช่วยเหลือ พร้อมทั้งรับทราบความคืบหน้าการจัดทำตัวชี้วัดที่เหมาะสม สำหรับการพิจารณาเพิ่มสัดส่วนความช่วยเหลือกรณีที่สมาชิกไม่ขอรับความช่วยเหลือจากกองทุนการเงินระหว่างประเทศ
นอกจากนี้ ที่ประชุมยังได้แสดงความยินดีกับ ASEAN+3 Macroeconomic Research Office (AMRO) ที่ได้รับการยกสถานะเป็นองค์การระหว่างประเทศเรียบร้อยแล้ว ตั้งแต่เมื่อวันที่ 9 ก.พ. 2559 เพื่อเป็นหน่วยงานวิเคราะห์ ติดตาม และเฝ้าระวังทางเศรษฐกิจของประเทศสมาชิกอาเซียนบวก 3 และแสดงความยินดีกับนาง Junhong Chang ที่ได้รับการคัดเลือกเป็นผู้อำนวยการคนใหม่
ขณะที่มาตรการริเริ่มพัฒนาตลาดพันธบัตรเอเชีย ปัจจุบันได้มีการค้ำประกันตราสารหนี้แล้ว 11 ครั้ง ใน 5 สกุลเงิน ได้แก่ บาท รูเปียห์อินโดนีเซีย เหรียญสิงคโปร์ ด่องเวียดนาม และเปโซฟิลิปปินส์ รวมเป็นเงินค้ำประกันทั้งสิ้น 888 ล้านเหรียญสหรัฐ และได้เห็นชอบแผนการดำเนินงานระยะกลางเพื่อกำหนดทิศทางการดำเนินงานของระหว่างปี 2559-2562 ต่อไป